ນັກສຶກສາລາວ ທີ່ຈົບ ການສຶກສາຊັ້ນສູງ ໃນປີ 2014 ມີພຽງ 15 ເປີເຊັນເທົ່ານັ້ນ ທີ່ໄດ້ມາດຕະຖານ
​ບໍລິສັດຕ່າງ​ຊາດ​ໃນ​ລາວ​ ຕ້ອງການ​ແຮງ​ງານ ທີ່​ມີ​ຝີ​ມື​ຈຳນວນ 9 ໝື່ນ​ຄົນ ຊຶ່ງ​ໃນ 4 ປີ​ທີ່​ຜ່ານ​ມາ ໄດ້​ມີ​ການ​ນຳ​ເຂົ້າແຮງ​ງາ​ນມີຝີ​ມື​ ຈາກ​ຕ່າງປະ​ເທດ​ແລ້ວ 2 ໝື່ນ​ກວ່າ​ຄົນ.
ນັກສຶກສາລາວທີ່ຈົບການສຶກສາຊັ້ນສູງຫຼາຍກວ່າ 115,000 ຄົນ ໃນປີ 2014 ມີພຽງ 15 ເປີເຊັນ ເທົ່ານັ້ນ ທີ່ມີລະດັບຄວາມຮູ້ ຄວາມສາມາດ ທີ່ໄດ້ມາດຕະຖານຕາມຄວາມຕ້ອງການ ຂອງ ບໍລິສັດຕ່າງຊາດໃນລາວ ເຈົ້າໜ້າທີ່ຂັ້ນສູງໃນກົມພັດທະນາຝີມືແຮງງານ ແລະຈັດຫາງານ ຂອງລາວ ຍອມຮັບວ່າ ນັກສຶກສາ ທີ່ຈົບການສຶກສາ ແຕ່ລະດັບ ວິຊາຊີບຊັ້ນສູງ ເຖິງປະລິນຍາຕີ ເມື່ອປີ 2014 ຈຳນວນທັງໝົດ 115,523 ຄົນ ມີໂອກາດ ຕ່ຳຫລາຍ ທີ່ຈະໄດ້ຮັບການວ່າຈ້າງ ຈາກ ບັນດາບໍລິສັດຕ່າງຊາດ ທີ່ລົງທຶນໃນລາວ ເພາະຈາກການເກັບກຳຂໍ້ມູນກ່ຽວກັບລະດັບຄວາມເພິ່ງພໍໃຈຂອງບັນດາບໍລິສັດຕ່າງຊາດ ທີ່ມີຕໍ່ຄຸນນະພາບຂອງນັກສຶກສາລາວ ພົບວ່າ ມີພຽງແຕ່ 17,300 ກວ່າຄົນ ຫຼືຄິດເປັນ 15 ເປີເຊັນເທົ່ານັ້ນ ຈາກຈຳນວນທັງໝົດທີ່ມີລະດັບຄວາມຮູ້ຄວາມສາມາດ ໄດ້ມາດຕະຖານຕາມຄວາມຕ້ອງການຂອງບໍລິສັດຕ່າງຊາດ ທັງນີ້ໂດຍມີສາເຫດມາຈາກຄ່ານິຍົມ ດ້ານການສຶກສາໃນລາວ ທີ່ບໍ່ສອດຄ້ອງກັບສະພາບ ຕົວຈິງ ກໍຄືໃນຂະນະທີ່ບັນດາບໍລິສັດຕ່າງຊາດ ຕ້ອງການວ່າຈ້າງແຮງງານ ທີ່ມີຄວາມຮູ້ ຄວາມສາມາດດ້ານວິຊາຊີບ ແລະຊ່າງເທັກນິກ ຫາກແຕ່ນັກສຶກສາສ່ວນໃຫຍ່ໃນລາວກັບນິຍົມສຶກສາ ແລະ ຈົບດ້ານບໍລິຫານທຸລະກິດ ສ່ວນທີ່ຈົບວິຊາຊີບຊັ້ນສູງສ່ວນໃຫຍ່ກໍບໍ່ມີ ຄຸນນະພາບ ດັ່ງທີ່ເຈົ້າໜ້າທີ່ຂັ້ນສູງ ໄດ້ໃຫ້ການຢືນຢັນວ່າ: ພາຍໃຕ້ສະພາບການດັ່ງກ່າວນີ້ ບໍ່ພຽງແຕ່ຈະເຮັດໃຫ້ອັດຕາການ ວ່າງງານ ໃນລາວເພີ້ມຂຶ້ນເຖິງ 7 ເປີເຊັນແລ້ວໃນເວລານີ້ ຫາກ ແຕ່ຍັງເຮັດໃຫ້ກະຊວງແຮງງານ ແລະສະຫວັດດີການສັງຄົມ ຕ້ອງ ຍອມໃຫ້ບັນດາບໍລິສັດຕ່າງຊາດ ສາມາດນຳແຮງງານຈາກຕ່າງ ປະເທດເຂົ້າມາໃນລາວໄດ້ ເພີ້ມຂຶ້ນນັບມື້ອີກດ້ວຍ ທັງນີ້ໂດຍທາງການລາວຄາດໝາຍວ່າ ໃນຊ່ວງປີ 2011-2015 ບັນດາບໍລິສັດຕ່າງຊາດທີ່ລົງທຶນໃນລາວ ຕ້ອງການແຮງງານມີຝີມື ຈຳນວນ 9 ໝື່ນຄົນ ຊຶ່ງໃນລະຍະ 4 ປີທີ່ຜ່ານມາ ກໍໄດ້ມີການນຳ ເຂົ້າແຮງງານມີຝີມືຈາກຕ່າງປະເທດແລ້ວ 2 ໝື່ນກວ່າຄົນ ຈຶ່ງຍັງ ເຫຼືອອີກ 7 ໝື່ນກວ່າຄົນ ທີ່ຈະຕ້ອງນຳເຂົ້າມາເພີ້ມຂຶ້ນອີກ ນັບຈາກປັດຈຸບັນ ໄປຈົນເຖິງປີ 2015 ດັ່ງທີ່ທ່ານອ່ອນຈັນ ທຳມະວົງ ລັດຖະມົນຕີວ່າການ ກະຊວງແຮງງານ ແລະສະຫວັດ ດີການສັງຄົມ ໄດ້ຖະແຫລງຢືນຢັນວ່າ: ທັງນີ້ເຖິງແມ່ນວ່າ ໃນສົກຮຽນ 2013-2014 ທີ່ຜ່ານມາ ຈະມີນັກສຶກສາທີ່ຈົບຊັ້ນປະລິນ ຍາຕີຈາກມະຫາວິທະຍາໄລແຫ່ງຊາດລາວ ຈຳນວນທັງໝົດເຖິງ 8,550 ຄົນ ແລະໃນນີ້ ກໍມີນັກສຶກສາທີ່ຈົບຈາກຄະນະວິສະວະກຳສາດ ວິທະຍາສາດ ກະສິກຳ ເສດຖະສາດ ແລະພາສາຕ່າງປະເທດ ລວມກັນຫຼາຍກວ່າ 4,500 ຄົນກໍຕາມ ແຕ່ສ່ວນໃຫຍ່ກໍຍັງບໍ່ໄດ້ມາດຕະຖານຕາມຄວາມຕ້ອງການຂອງບໍລິສັດຕ່າງຊາດ ແຕ່ຢ່າງໃດກໍຕາມ ລັດຖະບານລາວກໍໄດ້ວາງເປົ້າໝາຍ ທີ່ຈະພັດທະນາເພື່ອຍົກລະດັບ ຝີມືແຮງງານຂອງລາວ ໃຫ້ໄດ້ເຖິງ 240,000 ຄົນພາຍໃນປີ 2020 ເພື່ອຕອບສະໜອງ ແຮງງານມີຝີມື ໃຫ້ກັບບັນດາບໍລິສັດຕ່າງຊາດທີ່ລົງທຶນຢູ່ໃນລາວໃຫ້ໄດ້ຢ່າງພຽງພໍ ທັງນີ້ ດ້ວຍການປັບປຸງກົດໝາຍແຮງງານໃຫ້ມີຄວາມສອດຄ້ອງກັບການພັດທະນາເສດຖະກິດ- ສັງຄົມ ແລະເຮັດໃຫ້ແຮງງານລາວມີຄຸນນະພາບ ທີ່ສາມາດເຊື່ອມໂຍງເສດຖະກິດອາຊ່ຽນ ໃຫ້ໄດ້ຢ່າງແທ້ຈິງ ຫາກແຕ່ວ່າບັນຫາ ກໍຄືການທີ່ມີສູນພັດທະນາຝີມືແຮງງານຢູ່ຢ່າງຈຳກັດ ແລະຄ່າຈ້າງແຮງງານຕ່ຳກວ່າ ລະດັບຄ່າຄອງຊີບທີ່ເປັນຈິງ